**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί Kεντρικού Φορέα Ισότιμης Κατανομής Βαρών (Σύσταση, Σκοποί, Αρμοδιότητες και Άλλα Συναφή Θέματα) (Τροποποιητικός) Νόμος του 2022»**

**Παρόντες:**

 Νίκος Κέττηρος, πρόεδρος Γιώργος Κάρουλλας

 Χρίστος Χριστοφίδης Χρίστος Σενέκης

 Χρίστος Χριστόφιας Μιχάλης Γιακουμή

 Νίκος Γεωργίου

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε την πιο πάνω πρόταση νόμου, η οποία κατατέθηκε από τους κ. Χρίστο Σενέκη, βουλευτή εκλογικής περιφέρειας Αμμοχώστου, Κυριάκο Χατζηγιάννη, Γιώργο Κάρουλλα, Νίκο Γεωργίου και Ρίτα Θεοδώρου Σούπερμαν εκ μέρους της κοινοβουλευτικής ομάδας του Δημοκρατικού Συναγερμού, Νίκο Κέττηρο, Χρίστο Χριστοφίδη, Χρίστο Χριστόφια εκ μέρους της κοινοβουλευτικής ομάδας ΑΚΕΛ- Αριστερά-Νέες Δυνάμεις, Μιχάλη Γιακουμή, βουλευτή εκλογικής περιφέρειας Αμμοχώστου, και Κωστή Ευσταθίου, βουλευτή εκλογικής περιφέρειας Λευκωσίας, σε τρεις συνεδρίες της, που πραγματοποιήθηκαν στις 5 Απριλίου και στις 17 και 24 Μαΐου 2022. Στην πρώτη συνεδρία της επιτροπής κλήθηκαν και παρέστησαν εκπρόσωποι του Υπουργείου Εσωτερικών, του Υπουργείου Οικονομικών, του Κεντρικού Φορέα Ισότιμης Κατανομής Βαρών (ΚΦΙΚΒ), της Επιτροπής Κατεχόμενων Δήμων, της Επιτροπής Κατεχόμενων Κοινοτήτων Επαρχίας Λευκωσίας, της Επιτροπής Κατεχόμενων Κοινοτήτων Επαρχίας Κερύνειας, της Επιτροπής Κατεχόμενων Κοινοτήτων Επαρχίας Αμμοχώστου, του Κινήματος Κυπρίων Κτηματιών Κατεχομένων, της Κίνησης Προσφύγων και Εκτοπισμένων Μανάδων και της Παγκύπριας Ένωσης Προσφύγων (ΠΕΠ).

 Η Νομική Υπηρεσία της Δημοκρατίας, ο Παγκύπριος Σύνδεσμος Ιδιοκτητών Περιουσιών Κατεχομένων και η Κίνηση Προσφύγων Αμμοχώστου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι κατά τη συζήτηση της πρότασης νόμου παρέστησαν επίσης τα μέλη της επιτροπής κ. Ζαχαρίας Κουλίας και Κωστής Ευσταθίου.

 Σκοπός της πρότασης νόμου είναι η τροποποίηση του περί Κεντρικού Φορέα Ισότιμης Κατανομής Βαρών (Σύσταση, Σκοποί, Αρμοδιότητες και Άλλα Συναφή Θέματα) Νόμου, ώστε να παρέχεται η δυνατότητα στον ΚΦΙΚΒ να παραχωρεί οικονομική χορηγία ή άλλη οικονομική στήριξη σε κατά νόμον δικαιούχο πρόσωπο για σκοπούς απώλειας χρήσης και κάρπωσης της περιουσίας του συνεπεία της τουρκικής εισβολής.

 Στο πλαίσιο της πρότασης νόμου, η εκπρόσωπος του Υπουργείου Οικονομικών δήλωσε ότι η δημοσιονομική πολιτική του κράτους είναι αρμοδιότητα της εκτελεστικής εξουσίας και οποιαδήποτε αύξηση στα δημόσια οικονομικά είναι αντισυνταγματική, όπως και οι πρόνοιες της υπό αναφορά πρότασης νόμου.

 Η εκπρόσωπος του Υπουργείου Εσωτερικών δήλωσε ενώπιον της επιτροπής ότι δεν επιθυμεί να τοποθετηθεί επί των προνοιών της πρότασης νόμου.

 Οι εκπρόσωποι του ΚΦΙΚΒ δήλωσαν ότι πάγια θέση τους είναι να υιοθετείται οποιαδήποτε απόφαση και πρόταση προς όφελος του προσφυγικού κόσμου.

 Οι εκπρόσωποι της Επιτροπής Κατεχόμενων Κοινοτήτων Επαρχίας Λευκωσίας, της Επιτροπής Κατεχόμενων Κοινοτήτων Επαρχίας Κερύνειας, της Επιτροπής Κατεχόμενων Κοινοτήτων Επαρχίας Αμμοχώστου και του Κινήματος Κυπρίων Κτηματιών Κατεχομένων δήλωσαν ενώπιον της επιτροπής ότι στο παρόν στάδιο δεν έχουν να δηλώσουν οτιδήποτε και αναμένουν τις σχετικές αποφάσεις των μελών της Βουλής των Αντιπροσώπων και της κυβέρνησης.

 Οι εκπρόσωποι της Κίνησης Προσφύγων και Εκτοπισμένων Μανάδων και της ΠΕΠ δήλωσαν ότι συμφωνούν με τους σκοπούς και τις επιδιώξεις της πρότασης νόμου.

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής της κοινοβουλευτικής ομάδας του Δημοκρατικού Κόμματος υιοθετούν τους σκοπούς και τις επιδιώξεις της πρότασης νόμου και εισηγούνται στην ολομέλεια της σώματος την ψήφισή της σε νόμο.
2. Τα μέλη της βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

Αρ. Φακ.: 23.02.063.034-2022

7 Ιουνίου 2022

ΣΚ/ΝΧ,ΡΠ/Ελ.Π